宋元繪輓詞
作者：郭印
朝代：宋

paragraphs: 國家有禍源，王氏變新法。
元祐壅其流，舊防無敢越。
逮至崇寧初，陰霾蔽日月。
潰彼千仞堤，横波不可遏。
求言姦臣計，正欲穽豪傑。
君時亦抗章，痛哭深論列。
禁錮二十秋，著書憂愈切。
緬觀前日事，一一符君說。
朝廷思大用，銅虎初旌别。
使者復何心，吹毛聽媒孽。
皇天不憖遺，山梁遽摧折。
七十五年間，飛電纔一瞥。
殘編溢巾箱，光焰星斗揭。
後人何酋酋，端不墜風烈。